Raktas

Raktas – įtaisas, kuriuo rakinamas užraktas arba spyna. Raktai yra vienas iš būdų, leidžiantis tik tam tikriems žmonėms įeiti į pastatus ar patalpas, naudoti tam tikrus įrenginius ar transporto priemones.
Raktai yra plačiai naudojami šiuolaikiniame pasaulyje visur, kur reikia apriboti patekimą ar priėjimą prie įrangos. Todėl paprastai žmonės nešiojasi raktų rinkinį, kuris reikalingas patekti į namus, darbo vietą, automobilį ir kt. Raktai paprastai nešiojami raktų ryšulyje, suverti ant raktų žiedo, ant kurio gali būti pritvirtintas rakto pakabukas. Raktų ryšulėlis neretai nešiojamas ne palaidas, o įdėtas į raktų makštį.

Žinomiausi raktai yra mechaniniai. Šiais laikais plačiai naudojami ir elektroniniai raktai, naudojantys radijo bangas ar kitokius principus.

 Rakto sandara 
Paprastai raktą sudaro dvi pagrindinės dalys:
 darbinė dalis – ji įkišama į užrakto skylę ir savo forma atitinka būtent tos spynos vidinį mechanizmą. Bendrojo rakto () būna universali, tinkama atrakinti bet kuriam užraktui iš tam tikros užraktų grupės. Jos forma gali būti įvairi:
 strypas su formine barzdele
 plokščia geležtė su išpjovomis ir/ar įdubimais ir iškilumais
 vamzdelis su forminiu galu
 galvutė – rakintojas už jos paima raktą ir ją sukdamas (kartais – stumdamas) rakina.

 Raktų rūšys 

 Raktų rūšys pagal panaudojimą 
Raktų paskirtis gana įvairi:
 Atidarymo raktai. Šiai raktais rakinamas užraktas, kuris blokuoja duris, dureles, dangčius, vartus ir panašius įėjimą ribojančius įtaisus.
 Durų raktai. Jais rakinamos pastatų išorinės (lauko) ir vidinės durys.
 Vartų ir vartelių raktai. Jais rakinami vartai ir varteliai, kuriais uždaromi pėsčiųjų takai ar transporto įvažiavimai ir keliai.
 Baldų raktai. Jais rakinamos baldų (spintų, servantų ir kt.) durelės ar stalčiai.
 Skrynelių ir dėžučių raktai.
 Portfelių, lagaminų ir pan. raktai.
 Transporto priemonių durelių raktai. Paprastai tai automobilių durelių, bet gali būti ir lengvųjų lėktuvų, traktorių ir kitų transporto priemonių durelių raktai.
 Degalų bakų raktai. Jais užrakinami automobilių ar kitų transporto priemonių degalų bakai, kad išvengti degalų vogimo ar degalų gadinimo.
 Paleidimo raktai. Šie raktai reikalingi įjungti ar leisti naudoti tam tikrus įrenginius.
 Degimo raktai. Jais įjungiami varikliai (pvz., automobilio, motociklo ir pan.)
 Prisukimo raktai. Jais prisukamos tam tikrų įtaisų (pvz., sieninių ar stalinių laikrodžių, prisukamų žaislų) spyruoklės.

 Raktų rūšys pagal sandarą 
 Strypiniai barzdeliniai raktai. Darbinė dalis yra strypelio su barzdele formos.
 vamzdiškasis raktas. Jo strypelis gale turi gilų įdubimą arba raktas vietoj strypelio turi vamzdelį su barzdele.
 Plokštieji raktai. Rakto darbinė dalis yra plokščia geležtė su išilgai einančiais grioveliais, kurie užtikrina užrakto skylės atitikimą.
 Geležtės vienas arba abu kraštai figūriškai išpjaustyti. Išpjovos užtikrina rakto specifiškumą.
 Geležtės šonai turi duobutes ir iškilumus, kurie užtikrina rakto specifiškumą.
 Vamzdiniai raktai. Rakto darbinė dalis yra vamzdelio formos. Vamzdelio galas figūriškai išpjaustytas, išpjovo užtikrina specifiškumą.

 Kitoks raktų panaudojimas 
Raktai gali būti panaudojami ne tik rakinimui. Vienas iš tokių netipiškų būdų yra raktų panaudojimas savigynai. Tam gali būti naudojamas raktų ryšulys su specialiu pakabuku kubotanu.

 Raktai heraldikoje 
Raktai gana plačiai naudojami heraldikoje.

Kategorija:Įrankiai
Kategorija:Buitis